ส.ส.ฝ่ายค้าน เน้นย้ำอภิปรายถึงการบริหารงานที่ผิดพลาดของนายกรัฐมนตรีและรัฐมนตรีกว่าการกระทรวงสาธารณสุข
การประชุมสภาผู้แทนราษฎร เพื่อพิจารณาญัตติขอเปิดภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล รวม 6 คน ที่ฝ่ายค้านเสนอ โดยตลอดช่วงเช้าที่ผ่านมา หลังการนำเสนอญัตติของนายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎร โดยอภิปรายเน้นถึงความผิดพลาดล้มเหลวในการบริหารราชการแผ่นดินของนายกรัฐมนตรีและรัฐมนตรีทั้ง 5 คน โดยเฉพาะปัญหาการแพร่ระบาดของโรคโควิด-19 ที่ผิดพลาดทำระบบสาธารณสุขของประเทศล้มเหลว เกิดการแสวงหาผลประโยชน์จากการจัดหาวัคซีน เอื้อประโยชน์ต่อพวกพ้องเห็นแก่ประโยชน์ส่วนตนแล้ว จากนั้นเป็นการอภิปรายของ ส.ส.ฝ่ายค้าน ซึ่งส่วนใหญ่ ยังคงเน้นย้ำถึงความผิดพลาดล้มเหลวในการบริหารจัดการวัคซีนที่ล้มเหลว ไร้ประสิทธิภาพและล่าช้าไม่ทันต่อการแก้ปัญหาการแพร่ระบาดของโรคโควิด-19 ที่สำคัญมีการตั้งข้อสังเกตถึงความไม่โปร่งใสในการสั่งซื้อวัคซีนอีกด้วย